OAJ:n Kangasalan paikallisyhdistys **KANNANOTTO**

25.6.2018

Kaupunginhallituksen ja kaupunginvaltuuston jäsenet

Sivistystoimenjohtaja

# Kangasalan kaupungin varhaiskasvatuksen suuret ryhmäkoot huolestuttavat OAJ:n Kangasalan paikallisyhdistystä

Kangasalan OAJ:n paikallisyhdistys on huolissaan varhaiskasvatuksen suurentuneesta ryhmäkoosta, jolloin yhtä aikuista kohden saa olla kahdeksan 3-5-vuotiasta lasta ja koko ryhmässä siis 24 lasta. Näin suuressa lapsiryhmässä etenkin tukea tarvitsevat lapset eivät saa tarvitsemaansa tukea oppimiselleen eikä lasten osallisuus toteudu laadukkaalla tavalla.

Valtioneuvoston selvitys- ja tutkimustoiminnan asettaman VakaVai-hankkeen (Selvitys varhaiskasvatuksen lainsäädännön muutosten vaikutuksista 2017) tuloksista selviää, että aikuisen ja lapsen välisen suhdeluvun nostamisella ei ole ollut suurta taloudellista merkittävyyttä kunnille (s.69-72). Hankkeen tulosten mukaan henkilökunta valtakunnallisestikaan ei ole antanut positiivista palautetta suhdeluvun nostamisesta, vaan päinvastoin. Lapsen etu on, että hänet voidaan nähdä, kuulla ja kohdata yksilöllisesti päivän aikana. Suhdeluvun nostamisen myötä se on liki mahdotonta. Myös melu ja turvattomuus ovat epäkohtia, jotka ovat lisääntyneet suhdeluvun nostamisen myötä. Negatiivisia ilmiöitä ovat lasten vaihtuvuus ryhmässä niin lasten itsensä, kuin varhaiskasvatuksen laadun puolesta, myöskään tilat ja välineistö eivät ole muuttuneet suhdeluvun nostamisen myötä, vaikka samassa tilassa onkin yhtäkkiä useampi lapsi. Henkilökunnan pahoinvointi ja stressi ovat myös kasvaneet. Hankkeen tuloksista selviää, että myös vanhemmat ovat huomanneet suhdeluvun muutoksen lapsissa. Lapsen yksilöllisten tarpeiden huomioiminen ja lapsen ja aikuisen välinen yksilöllinen kohtaaminen ovat heikentyneet. (s.86-93.)

Kangasalan kaupungilla on loistava tilaisuus tehdä tulevaisuuteen vaikuttava arvovalinta ja noudattaa uutta kaupunkistrategiaa kasvatuksen, koulutuksen ja opetuksen edelläkävijänä tarjoamalla turvalliset, terveelliset ja laadukkaat toimintaympäristöt. Naapurikaupunki Tamperekin säilytti varhaiskasvatuksen ryhmien suhdelukuna seitsemän 3-5-vuotiasta lasta yhdellä aikuisella ja ryhmän maksimikokona 21 lasta.

Lähteet:

Puroila, A-M. & Kinnunen S. (2017). Selvitys varhaiskasvatuksen lainsäädännön muutosten vaikutuksista. Valtioneuvoston selvitys- ja tutkimustoiminnan julkaisusarja 78/2017. <http://tietokayttoon.fi/documents/10616/3866814/78_Loppuraportti+VakaVai+051217.docx.pdf/e1b46018-e928-476d-8569-f89bba427cbd?version=1.0>

OAJ:n Kangasalan paikallisyhdistyksen hallitus

Johanna Juurikorpi Ari Vallius

puheenjohtaja sihteeri